तो मैं चट्टान पर तो नहीं, हां सोफे पर बैठ गयी हूं और कलम कागज थाम लिया है. लूसी की आत्मा झटके के साथ मेरे अंदर प्रवेश कर चुकी है, तो वंस अपाउन ए टाइम देअर व्हाज ए किंग तो नहीं चलेगा अब, तो लेट मी चेंज, हां वंस अपाउन ए टाइम देअर व्हेअर टू फ्रेंड्स, दीप्ति एंड तृषा. दोनों बचपन की सहेली तो नहीं थीं पर कमाल की बांडिंग थी दोनों की. दोनों नौकरीपेशा. दीप्ति काफी लंबी छरहरी, गेहुंए रंग और बोलती आंखों वाली, तो तृषा औसत कद की, सांवली पर आंखें दोनों की बोलती थीं. दीप्ति तृषा को मृगनयिनी कहती और इस संबोधन के बाद दोनों खूब हंसती भी.